**Zariadenie pre seniorov Komárno**

**Špitálska č. 16,  Komárno**

**DOMÁCI  PORIADOK**

Komárno, 01.11.2017

1. **O B S A H**

**Článok  1    -  Účel vydania**

**Článok 2 - Všeobecné ustanovenia**

**Článok  3    -  Základné ustanovenia**

**Článok  4    -  Ubytovanie**

**Článok  5    -  Stravovanie**

**Článok  6    -  Spôsob úhrady za poskytovanú sociálnu službu**

**Článok  7    -  Opatrovateľská a ošetrovateľská starostlivosť**

**Článok  8    -  Dodržiavanie hygienických zásad**

**Článok  9    -  Pobyt v zariadení**

**Článok 10 - Návštevy**

**Článok 11 - Vychádzky mimo areál**

**Článok 12 - Pobyt mimo zariadenia**

**Článok 13 - Poštové zásielky, elektronická komunikácia, telefonovanie**

**Článok 14 - Zástupcovia prijímateľov sociálnej služby**

**Článok 15 - Pripomienky a sťažnosti**

**Článok 16 - Zodpovednosť za škody**

**Článok 17   -  Porušovanie domáceho poriadku**

**Článok 18  -  Ukončenie poskytovanej sociálnej služby**

**Článok 19  - Spoločné ustanovenia**

1. **Súvisiaca legislatíva**
2. Všeobecná legislatíva

* Zákon č. 448/2008 Z. z. o sociálnych službách a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov
* Zákon č. 9/2010 Z. z. o sťažnostiach v znení neskorších predpisov
* Zákon č. 377/2004 Z. z. o ochrane nefajčiarov v znení neskorších predpisov
* Zákon č. 122/2013 Z. z. o ochrane osobných údajov
* Občiansky zákonník
* VZN Mesta Komárno
* Zákony, dohovory a normy EU týkajúce sa dodržiavania základných ľudských práv a slobôd

1. Technické normy

* Netýkajú sa danej problematiky.

1. Vnútorné organizačné dokumenty

* Organizačný poriadok
* Pracovný poriadok

**Článok 1**

**ÚČEL VYDANIA**

1. Zariadenie pre seniorov Komárno, Špitálska 16, Komárno (ďalej len ZpS Komárno) v súlade so zákonom NR SR č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len zákon o sociálnych službách), s právnymi predpismi, s platnými Všeobecne záväznými nariadeniami Mesta Komárno, v  rozsahu a bližších podmienkach poskytovania sociálnych služieb a o úhrade za poskytované sociálne služby v ZpS Komárno (ďalej VZN).
2. Domáci poriadok je záväzný pre všetkých klientov zariadenia  ako aj pre zamestnancov a návštevy zariadenia prichádzajúce do ZpS Komárno.
3. Domáci poriadok sa vydáva najmä za účelom oboznámenia klientov zariadenia  ich právami a povinnosťami, s podmienkami pobytu a s dôsledkami ich porušovania.

**Článok 2**

**VĚOBECNÉ USTANOVENIA**

V ZpS Komárno:

1. Garantujeme sociálne služby, ktoré sú poskytované v súlade so základnými ľudskými právam a slobodami.
2. Zaručujeme práva a slobodu prijímateľov sociálnych služieb, ich dodržiavanie a uznanie.
3. Garantujeme základné princípy ľudských práv bez obmedzenia pre prijímateľov sociálnych služieb bez zreteľa na telesný a duševný stav, na úroveň príjmov, sociálnu situáciu alebo stupeň vzdelania.
4. Zaručujeme ochranu prijímateľov sociálnych služieb voči všetkým útokom na základe princípov ľudských práv.
5. Je zaručené zvyšovanie kvality života, prispôsobovanie služieb, rozvíjanie kvalitnej životnej úrovne, humanizácia vzťahov, rešpektovanie intimity, individuality každého prijímateľa sociálnych služieb.
6. Rozvíjame politiku kvalitnej životnej úrovne, dohliadame nad zlepšeniami a obmedzenia udržiavame na čo najmenšom stupni.
7. Podporujeme zachovanie nezávislosti prijímateľa sociálnych služieb, rozvíjame jeho slobodnú vôľu a možnosť správneho využitia jeho schopností.
8. Uznávame jeho právo na bývanie a budeme dohliadať na to, aby mu život v zariadení poskytoval pohodlie, istotu a bezpečie.
9. Uznávame právo prijímateľov sociálnych služieb na samostatné spravovanie osobných záležitostí.
10. Podporujeme kontakty s rodinou, priateľmi a  uľahčujeme prijímateľom sociálnych služieb účasť na aktivitách mimo zariadenia.
11. Rešpektujeme práva a slobodu prijímateľov sociálnych služieb zariadenia, aby mali také práva ako ostatní občania.
12. Garantujeme práva a slobodu prijímateľov sociálnych služieb a to:

* Fyzická osoba má za podmienok ustanovených zákonom o sociálnych službách právo výberu sociálnej služby a formy jej poskytovania a právo výberu poskytovateľa sociálnej služby.
* Fyzická osoba má právo:

1. na poskytovanie sociálnej služby, ktorá svojím rozsahom, formou a spôsobom poskytovania umožňuje realizovať jej základné ľudské práva a slobody, zachováva jej ľudskú dôstojnosť, aktivizuje ju k posilneniu sebestačnosti, zabraňuje sociálnemu vylúčeniu a podporuje jej začlenenie do spoločnosti,
2. na zabezpečenie dostupnosti informácií v jej zrozumiteľnej forme a druhu, mieste, cieľoch a spôsobe poskytovania sociálnej služby, o úhrade za sociálnu službu a o cieľovej skupine, ktorej je poskytovaná.

* Prijímateľ sociálnej služby v zariadení sociálnych služieb (ďalej len „zariadenie“) má právo aj:

1. na utváranie podmienok na zabezpečenie osobného kontaktu, telefonického kontaktu, písomného kontaktu alebo elektronického kontaktu s osobou, ktorú si sám určí, najmä na účel ochrany jeho práv a právom chránených záujmov, nadväzovania a udržiavania sociálnych väzieb s rodinou, komunitou a udržiavania partnerských vzťahov,
2. na nenarušovanie svojho osobného priestoru okrem situácie, ktorá neznesie odklad a vstup je nevyhnutný na ochranu zdravia alebo majetku, na ochranu práv a slobôd iných fyzických osôb alebo ochranu majetku zariadenia,
3. podieľať sa na určovaní životných podmienok v zariadení uvedenom v § 34 až 39 zákona o sociálnych službách prostredníctvom zvolených zástupcov prijímateľov sociálnej služby pri úprave domáceho poriadku, pri riešení vecí súvisiacich s podmienkami a kvalitou poskytovania sociálnych služieb a výbere aktivít vykonávaných vo voľnom čase.

* Prijímateľ sociálnej služby má právo na náhradu škody spôsobenej poskytovateľom sociálnej služby pri poskytovaní sociálnej služby alebo v priamej súvislosti s ňou.

**Článok 3**

**ZÁKLADNÉ USTANOVENIA**

1. Domáci poriadok obsahuje všetky základné práva, povinnosti a zásady pre zabezpečenie harmonického spolunažívania a spokojného života  pre všetkých prijímateľov sociálnej služby  a zamestnancov ZpS Komárno.
2. Domáci poriadok vychádza z princípov zachovania ľudskej dôstojnosti a autonómie prijímateľov sociálnej služby, z rešpektu k ich názorom a rozhodnutiam. Kladie dôraz na dodržiavanie ľudských a občianskych práv. Cieľom poskytovaných sociálnych služieb je podpora samostatnosti, sebestačnosti a zabezpečenie možného súkromia na základe individuálnych potrieb klientov.
3. ZpS Komárno v zmysle zákona o sociálnych službách poskytuje sociálne služby formou celoročnej pobytovej formy fyzickej osobe, ktorá dovŕšila dôchodkový vek a je odkázaná na pomoc inej fyzickej osoby, alebo poskytovanie sociálnej služby v tomto zariadení potrebuje z iných vážnych dôvodov.
4. Konanie pred začatím poskytovania sociálnej služby, poskytovanie sociálnej služby a ukončenie poskytovania sociálnej služby v ZpS Komárno sa riadi príslušnými zákonnými ustanoveniami a VZN zriaďovateľa.
5. **V ZpS Komárno** **sa v zmysle zákona č. 448/2008 Z. z. o sociálnych službách a VZN č. 5/2017 o rozsahu a bližších podmienkach poskytovania sociálnych služieb a úhrade poskytuje:**
6. pomoc pri odkázanosti na pomoc inej fyzickej osoby,
7. sociálne poradenstvo,
8. sociálna rehabilitácia,
9. ošetrovateľská starostlivosť,
10. ubytovanie,
11. stravovanie,
12. upratovanie, pranie, žehlenie, údržba bielizne a šatstva,
13. osobné vybavenie,
14. utvárajú sa podmienky na úschovu cenných vecí,
15. zabezpečuje sa záujmová činnosť.
16. V ZpS Komárno sa okrem služieb v zmysle zákona poskytujú za poplatok nasledovné procedúry podľa cenníka (príloha č. 4):

* klasická masáž čiastočná,
* klasická masáž celotelová,
* reflexná masáž,
* perličková vaňa, perličkový kúpeľ nôh, perličkový kúpeľ rúk,
* parafín,
* bio lampa,
* elektrický masážny prístroj,
* inhalácia,
* Seragem posteľ,
* magnetická posteľ,
* telesná výchova skupinová,
* telesná výchova individuálna,
* bicyklovanie

V cene sú zahrnuté náklady na energie (elektrická energia, plyn, voda), čistiace prostriedky, nákup  a pranie uterákov a plachiet.

Nad rámec zákona o sociálnych službách sa za poplatok ďalej zabezpečujú podľa cenníka (príloha č. 4):

* nákupy prijímateľom sociálnej služby,
* používanie elektrospotrebičov na izbe,
* hygienická očista v prípade, keď sa prijímateľ sociálnej služby dostal do stavu opitosti.

8. Externou formou je prijímateľom sociálnej služby na základe ich požiadavky v ZpS Komárno každý mesiac poskytovaná pedikúra a kadernícke služby.

9. Za zabezpečovanie nákupov pre prijímateľov sociálnej služby zodpovedajú poverení zamestnanci opatrovateľského úseku na jednotlivých oddeleniach ZpS Komárno.

**Článok 4**

**UBYTOVANIE**

1. Na základe právoplatného rozhodnutia o odkázanosti na sociálnu službu v ZpS a žiadosti o uzatvorenie zmluvy na poskytovanie sociálnej služby podľa § 74, ods. 7 zákona č. 448/2008 Z. z. o sociálnych službách, sa medzi poskytovateľom a prijímateľom sociálnej služby pri  nástupe  do zariadenia sociálnych služieb uzatvára zmluva o poskytovaní sociálnej služby.
2. Prijímateľovi sociálnej služby sa  pri  nástupe  do zariadenia pridelí izba, resp. lôžko, matrac, vankúš a prikrývka s posteľnou bielizňou, skriňa, nočný stolík, stolička alebo kreslo. Pri ubytovaní prijímateľa    sa prihliada  na  momentálny  zdravotný stav, psychický stav a iné závažné okolnosti (príbuzenské pomery, manžel - manželka, druh – družka, súrodenci, atď.).
3. Službukonajúci personál v rámci adaptačného procesu zoznámi prijímateľa sociálnej služby so spolubývajúcimi a s chodom zariadenia. Opakovane sa prijímateľovi sociálnej služby vysvetľujú jeho práva a povinnosti vyplývajúce z domáceho poriadku, oboznamujú ho s možnosťami poskytovania všetkých služieb v zariadení (masáže, skupinové aktivity, voľnočasové aktivity a pod.), spôsob stravovania, návšteva lekára.
4. Prijímateľa sociálnej služby možno v priebehu poskytovania sociálnej služby premiestniť na inú izbu len po uzatvorení Dodatku k Zmluve o poskytovaní sociálnej služby, ktorý sa uzatvára na základe:
   1. žiadosti prijímateľa sociálnej služby,
   2. odôvodneného písomného návrhu zodpovedného zamestnanca opatrovateľského úseku :

* na podnet opatrovateľského personálu, sociálnych pracovníkov alebo rodinných príslušníkov, s ktorými je uzatvorená zmluva o úhrade zmluvného doplatku,
* z dôvodu zhoršeného zdravotného stavu prijímateľa sociálnej služby, neriešiteľných medziľudských vzťahov, skvalitnenia poskytovanej sociálnej služby s ohľadom na individuálne potreby prijímateľa sociálnej služby,
  1. na návrh riaditeľa ZpS Komárno z dôvodu opakujúceho sa porušovania domáceho poriadku, pri hrubom porušovaní dobrých mravov, ktoré narúšajú občianske spolužitie.

Zmena úhrady za ubytovanie sa uskutočňuje stále k 1. dňu nasledujúceho mesiaca.

1. Zariadenie zabezpečuje údržbu, pranie a žehlenie šatstva a bielizne prijímateľov sociálnej služby. Z  dôvodu ochrany majetku prijímateľa je potrebné aby boli jeho  osobné veci (šatstvo, obuv, hygienické potreby a iné veci osobnej potreby v primeranom množstve) označené prideleným číslom už pri nástupe do zariadenia. Osobné veci sa uložia na miesto na to určené a naďalej zostávajú majetkom prijímateľa sociálnej služby.
2. Službukonajúci zamestnanec opatrovateľského úseku zaznamená do osobnej karty PSS (príloha č. 1,2) všetky prinesené osobné veci. Prijímateľ sociálnej služby alebo príbuzný počas pobytu všetky nové prinesené veci (označené prideleným číslom) nahlási službukonajúcemu personálu a tento je povinný zoznam prinesených vecí doplniť.
3. Osobné vybavenie, ktoré si prijímateľ sociálnej služby nemôže zabezpečiť sám a boli mu pridelené ZpS Komárno sa zaevidujú na osobnú kartu (príloha č.3) a zostávajú majetkom zariadenia. Prijímateľ sociálnej služby je povinný s nimi zaobchádzať šetrne a pri ukončení poskytovania sociálnej služby ich vrátiť v stave, ktorý zodpovedá dĺžke ich užívania. Rozsah osobného vybavenia v súlade s prihliadnutím na potreby obyvateľa určí riaditeľ ZpS Komárno. Za vhodné oblečenie a obuv sa považujú veci darované.
4. V ZpS Komárno z dôvodu zachovania bezpečnosti prijímateľov sociálnej služby nie je dovolené prechovávať nebezpečné predmety, strelné zbrane, chemikálie, veci hygienicky škodlivé alebo vzbudzujúce odpor, veci v nadmernom množstve (materiál. charakteru, potraviny a pod.).
5. K výzdobe a doplneniu izby môže prijímateľ sociálnej služby po dohode s riaditeľom ZpS Komárno použiť vlastné predmety (obrazy, textílie, sošky), ktoré budú označené a zaevidované na osobnej karte (príloha č. 2).
6. Bez predchádzajúceho súhlasu riaditeľa ZpS Komárno nie je možné vykonávať v izbe úpravy stavebného charakteru, ani dopĺňať vybavenie súkromným zariadením. Akékoľvek úpravy môžu byť prevedené len poverenými zamestnancami ZpS Komárno. Žiadosť sa predkladá priamo riaditeľovi ZpS Komárno.
7. Z bezpečnostných dôvodov a dôvodov zabezpečenia protipožiarnej ochrany   platí v celej budove prísny **zákaz** **manipulovať s otvoreným ohňom** (zapaľovanie sviečok na izbách a v spoločných priestoroch) a **fajčiť** (okrem miest na to vyhradených a označených ako FAJČIAREŇ).
8. Z bezpečnostných dôvodov a dôvodov zabezpečenia protipožiarnej ochrany   v izbách nie je dovolené pranie, sušenie bielizne a používanie elektrických spotrebičov  a to: varič a žehlička.
9. Používanie vlastných elektrických spotrebičov v zmysle VZN je prijímateľ sociálnej služby povinný nahlásiť zodpovednému zamestnancovi opatrovateľského úseku. Následne sa s prijímateľom sociálnej služby uzatvorí Dodatok k Zmluve o poskytovaní sociálnej služby.
10. Prijímateľ sociálnej služby smie používať len elektrospotrebiče, ktoré zodpovedajú príslušným technickým normám, predpísaným revíziám a nie sú poškodené. Každý elektrospotrebič, ktorý sa používa musí byť zaevidovaný na osobitnej karte (príloha č. 2)
11. Elektrospotrebič, ktorý bol vyradený z prevádzky z bezpečnostných dôvodov alebo nemá platnú revíziu nesmie mať prijímateľ sociálnej služby na svojej izbe. Zmenu v používaní vlastných elektrospotrebičov oznamuje vedúcemu opatrovateľského úseku.
12. Prijímateľ sociálnej služby je povinný s majetkom ZpS Komárno zaobchádzať šetrne a pri ukončení poskytovania sociálnej služby vrátiť pridelené veci v takom stave, ktorý zodpovedá dĺžke ich užívania.
13. Vo všetkých izbách je neprípustné, aby prijímatelia poskytovali ubytovanie rodinným príslušníkom alebo iným osobám.
14. Spoločne užívané priestory (chodby, schodištia, spoločenské priestory, sociálne zariadenia) nesmú byť založené zbytočnými vecami, taktiež skladovanie rôznych vecí (materiálneho charakteru, potravín) na balkónoch z dôvodu zachovania bezpečnosti a ochrany zdravia prijímateľov sociálnej služby nie je dovolené.
15. Prijímateľ sociálnej služby má právo na nenarušovanie svojho osobného priestoru, okrem situácie, ktorá neznesie odklad.
16. Poverený zamestnanec ZpS Komárno má právo vstúpiť do izby aj bez súhlasu prijímateľa sociálnej služby, ak vec neznesie odklad a vstup je nevyhnutný na ochranu života, zdravia alebo majetku tejto fyzickej osoby, na ochranu práv a slobôd iných fyzických osôb alebo ochranu majetku ZpS Komárno.

**Článok 5**

**STRAVOVANIE**

1. Strava  sa  pripravuje priamo v ZpS Komárno  v súlade so zásadami správnej výživy,     s  prihliadnutím  na vek a zdravotný  stav prijímateľa sociálnej služby a v súlade s platnými právnymi normami a platným VZN.
2. Za celodenné stravovanie sa považujú raňajky, obed, večera, a dve vedľajšie jedlá (desiata, olovrant). Pri diabetickej diéte, pri bielkovinovej diéte a pri výživnej diéte sa za celodenné stavovanie považujú raňajky, obed, večera a tri vedľajšie jedlá (desiata, olovrant a druhá večera).
3. Prijímateľ sociálnej služby, ktorému sa poskytuje starostlivosť v ZpS Komárno sociálnych služieb celoročne, je povinný odobrať v rámci tejto starostlivosti aspoň dve jedlá denne, z ktorých jedno musí byť obed. Počet odobratých jedál je predmetom dohody a je upravený v zmluve o poskytovaní sociálnej služby.
4. Prijímateľ sociálnej služby môže na základe odporúčania lekára požiadať o diétne stravovanie.
5. V ZpS Komárno je zriadená stravovacia komisia, ktorej členmi sú aj zástupcovia rady prijímateľov sociálnej služby. Vo svojej činnosti sa komisia zameriava na vhodnosť a kvalitu stravy a na úroveň stravovania. Komisia sa podieľa na tvorbe jedálneho lístka. Jedálny lístok schvaľuje riaditeľ ZpS Komárno, ošetrujúci lekár ZpS Komárno, vedúca stravovacej prevádzky, zodpovedný zamestnanec opatrovateľského úseku a poverení zástupcovia prijímateľov sociálnej služby.
6. V ZpS Komárno sa podáva strava:

* D 3 – racionálna,
* D 2 – šetriaca diéta,
* D 2/5 – bielkovinová bezzvyšková diéta
* D 2/12 – šetriaca mletá strava
* D 2/0 – tekutá strava
* D 9 – diabetická strava na základe odporúčania diabetológa
* D 9/12 – diabetická strava mletá

1. Strava sa pripravuje podľa jedálneho lístka zostavovaného na každý druh podávanej stravy, vždy týždeň vopred. Jedálny lístok je možné prispôsobiť podľa sezónnosti ročných období.
2. Jedálny lístok je k dispozícii pre prijímateľov sociálnej služby a zamestnancov ZpS Komárno na oznamovacích tabuliach a v jedálňach.
3. Možnosť podávať pripomienky a návrhy na podávané jedlá sa vykonáva písomnou formou prostredníctvom zástupcov rady prijímateľov sociálnej služby.
4. Strava sa prijímateľom sociálnej služby podáva v jedálňach, v odôvodnených prípadoch aj na izbe prijímateľa sociálnej služby. Používajú sa riady, ktoré sú majetkom ZpS Komárno.
5. Časový harmonogram podávania stravy v jedálňach:

* Raňajky    8.00 hod. –  8.30 hod.

* Obed         12.00 hod.  –  12.30 hod. -  zamestnanci

                           12.30 hod.  –  13.00 hod. – prijímatelia sociálnej služby

* Večera     17.30 hod.  –  18.00 hod.  –  jedáleň

                            V stredu a v nedeľu sa podáva suchá večera.

1. Na izbách sa strava podáva v čase:

* Raňajky   8.00 hod. –  9.00 hod.

* Obed       12.30 hod.  –  13.30 hod.

* Večera   17.15 hod.  –  18.00 hod.

       V stredu a v nedeľu sa podáva suchá večera.

1. Prijímateľ sociálnej služby odoberá jedlo v určenom časovom rozpätí. V odôvodnených prípadoch môže byť strava prijímateľom sociálnej služby podaná aj mimo stanoveného času (lekárske vyšetrenie, dočasná neprítomnosť).
2. Prijímatelia sociálnej služby majú počas celého dňa na izbách k dispozícii nápoje na zabezpečenie pitného režimu.
3. Prijímateľom sociálnej služby, ktorí sú odkázaní na pomoc inej fyzickej osoby zabezpečí donášku a pomoc pri podávaní jedál a  nápojov službukonajúci zamestnanec opatrovateľského úseku.
4. Prijímateľom sociálnej služby, ktorí sa pre dočasné ochorenie nemôžu stravovať v jedálni, prináša k lôžku stravu službukonajúci zamestnanec opatrovateľského úseku.
5. Prijímateľom sociálnej služby, ktorí majú problémy s konzumovaním stravy sa podáva strava mixovaná. Zohľadňujú sa individuálne potreby prijímateľa sociálnej služby.
6. Strava sa konzumuje v jedálňach. V prípade, že prijímateľ sociálnej služby neskonzumuje stravu v jedálni a chce si ju odniesť na izbu, môže si ju odniesť vo vlastných nádobách s mechanickým uzáverom a uchovávať ju v zmysle platných hygienických predpisov.
7. Nepoužité zvyšky jedál sa odkladajú do určených nádob.
8. Odnášanie príborov, tanierov a hrnčekov z jedálne na izby prijímateľov sociálnej služby  z hygienických a bezpečnostných dôvodov nie je povolené.
9. Z hygienických dôvodov sa odporúča prijímateľom sociálnej služby, aby jedlo podliehajúce skaze skladovali v chladničkách, ktoré sú im k dispozícii na jednotlivých poschodiach oddelení, resp. na izbách. Za vzniknuté problémy z dôvodu nedodržania odporúčaného spôsobu skladovania potravín nesie zodpovednosť prijímateľ sociálnej služby.
10. Prijímatelia sociálnej služby chodia do jedální a spoločenských miestností v dennom oblečení.
11. Prijímateľ sociálnej služby platí úhradu len za odobraté jedlo a za jedlo, z ktorého sa včas neodhlásil.
12. Prijímateľ sociálnej služby odhlásenie zo stravovania nahlási v pracovných dňoch zodpovednému zamestnancovi opatrovateľského úseku príslušného oddelenia minimálne 2 pracovné dni vopred a to do 12,00 hod. pred prerušením poskytovania sociálnej služby (čo znamená počas jeho neprítomnosti v ZpS Komárno).
13. Prijímateľ sociálnej služby svoju neprítomnosť v zariadení počas sviatkov, v sobotu,  v nedeľu a viac dní nahlási zodpovednému zamestnancovi opatrovateľského úseku príslušného oddelenia vždy do stredy do 12,00 hod. pred víkendom.
14. Prijímateľ sociálnej služby sa zo stravy neodhlasuje v prípade náhleho – nepredvídateľného prerušenia poskytovania sociálnej služby (hospitalizácia, vyšetrenie u odborného lekára a pod.) Prijímateľa zo stravy v takomto prípade odhlási poverený zamestnanec opatrovateľského úseku. Prijímateľovi sa úhrada za stravu neúčtuje od nasledujúceho dňa prerušenia poskytovania sociálnej služby.
15. V prípade neprítomnosti prijímateľa sociálnej služby a neodobratia stravy sa jeho vratka vyúčtuje v úhradách v nasledujúcom kalendárnom mesiaci.
16. Výška úhrady za celodennú stravnú jednotku prijímateľov sociálnych služieb je stanovená VZN, pri jej tvorbe sa vychádza z ceny potravín a režijných nákladov.
17. Cena za odobratú stravu zamestnancom ZpS Komárno je určená interným predpisom.
18. Poskytovanie stravovania a zásady manipulácie s potravinami sú bližšie rozpracované v prevádzkovom poriadku stravovacej prevádzky.

**Článok 6**

**SPOSOB ÚHRADY ZA POSKYTOVANÚ SOCIÁLNU SLUŽBU**

1. Úhrady za sociálnu službu stanovuje § 72 zákona o sociálnych službách a výšku úhrady stanovuje platné VZN Mesta Komárno.
2. Prijímateľ sociálnej služby je povinný platiť úhradu za poskytovanú sociálnu službu podľa svojho príjmu a majetku, najneskôr do 20-teho dňa príslušného kalendárneho mesiaca. Príjem a majetok na účely určenia úhrady za sociálnu službu sa posudzuje podľa osobitného predpisu.
3. Prijímateľ sociálnej služby je povinný platiť úhradu za sociálnu službu v sume určenej poskytovateľom sociálnej služby v termíne splatnosti.
4. Po zaplatení úhrady za sociálnu službu musí prijímateľovi sociálnej služby zostať mesačne z jeho príjmu najmenej 25% sumy životného minima pre jednu plnoletú fyzickú osobu ustanovenej osobitným predpisom (Z. č. 601/2003 Zákon o životnom minime v znení neskorších predpisov).
5. Prijímateľ sociálnej služby je povinný písomne oznámiť poskytovateľovi do ôsmich kalendárnych dní zmeny o skutočnostiach rozhodujúcich o trvaní odkázanosti na sociálnu službu a  zmeny o príjmových a majetkových pomeroch rozhodujúcich na určenie sumy úhrady za sociálnu službu.
6. Prijímateľ sociálnej služby  je povinný poskytovateľovi sociálnej služby oznámiť výšku svojich príjmov a čestným vyhlásením preukázať výšku úspor a hodnotu majetku, ohlásiť zmeny vo výške príjmu, úspor a zmeny v hodnote majetku, ktoré sú rozhodujúce na určenie sumy úhrady za sociálnu službu.
7. Poskytovateľ sociálnej služby určuje výšku úhrady za sociálnu službu, spôsob jej určenia a plnenia na základe Zmluvy o poskytovaní sociálnej služby uzatvorenej v zmysle § 74 ods. 7 zákona o sociálnych službách a v súlade  s platným VZN.
8. Ak prijímateľ sociálnej služby nemá príjem alebo jeho príjem nepostačuje na platenie úhrady za sociálnu službu, úhradu za sociálnu službu alebo jej časť platí  iná osoba, ktorá s poskytovateľom sociálnej služby uzatvorí zmluvu o doplatení úhrady za sociálnu službu.
9. Mesačná úhrada prijímateľa sociálnej služby za poskytovanú sociálnu službu sa určí ako súčet úhrad za pomoc pri odkázanosti na pomoc inej fyzickej osoby, ubytovanie, stravovanie, obslužné činnosti a iné poskytované služby, ktoré sú spoplatnené v zmysle platného VZN.

1. Paušálne mesačné úhrady prijímateľa sociálnej služby  sa považujú za zálohové platby podliehajúce pravidelnému zúčtovaniu. Zúčtovanie zálohových platieb s poplatkom za služby skutočne poskytnuté prijímateľovi  vykoná poskytovateľ sociálnej služby mesačne vždy k poslednému dňu mesiaca alebo k prvému dňu nasledujúceho mesiaca.
2. Podkladom pre zúčtovanie sú výpočtové listy a interné hlásenia so zaznamenaním rozsahu skutočne poskytnutých služieb prijímateľovi sociálnej služby v príslušnom kalendárnom mesiaci. Prijímateľ je povinný uhradiť poskytovateľovi nedoplatky a poskytovateľ je povinný vrátiť prijímateľovi sociálnej služby preplatky za sociálnu službu zistené na základe zúčtovania.

**Článok  7**

**OPATROVATEĽSKÁ A  OŠETROVATEĽSKÁ STAROSTLIVOSŤ**

1. Podľa § 22 zákona o sociálnych službách sa v zariadení pre seniorov môže poskytovať  ošetrovateľská starostlivosť pokiaľ má zariadenie uzatvorenú zmluvu so zdravotnými poisťovňami. Ošetrovateľská starostlivosť v ZpS Komárno je zabezpečovaná prostredníctvom ADOS.
2. V ZpS Komárno sa zabezpečuje poskytovanie zdravotnej starostlivosti prostredníctvom praktického lekára pre dospelých, ktorý poskytuje základnú zdravotnú starostlivosť jeden deň v týždni (spravidla v stredu) a v ojedinelých prípadoch aj v nadštandardnom rozsahu a odborných ambulancií v zdravotníckych zariadeniach.
3. ZpS Komárno poskytuje prijímateľom sociálnej služby nevyhnutnú starostlivosť na základe odporúčania lekára, opatrovateľskú starostlivosť zodpovedajúcu ich zdravotnému stavu, potrebnú a primeranú pomoc pri stravovaní, hygiene a zabezpečovaní základných životných potrieb.
4. Potrebu lekárskeho vyšetrenia alebo ošetrenia hlási prijímateľ sociálnej služby zodpovednému zamestnancovi opatrovateľského úseku, ktorý mu v prípade potreby poskytne prvú pomoc do príchodu lekára, konzultuje stav prijímateľa sociálnej služby s praktickým lekárom ZpS Komárno, resp. privolá LSPP alebo Záchrannú zdravotnú službu. Službukonajúci zamestnanci sú povinní každú zmenu hlásiť zodpovednému zamestnancovi opatrovateľského úseku a urobiť záznam do opatrovateľského záznamu.
5. V ambulanciách ZpS Komárno každú stredu ordinuje praktická lekárka MUDr. Monika Gergelyová,  imobilných pacientov vyšetruje priamo pri lôžku. V prípade potreby sa do ZpS Komárno dostaví aj na požiadanie zodpovedného zamestnanca opatrovateľského úseku, poskytuje konzultáciu a inštruktáž personálu ZpS Komárno.
6. Odborné lekárske vyšetrenia prijímateľov sociálnych služieb v závislosti od stupňa odkázanosti zabezpečuje poverený zamestnanec opatrovateľského úseku toho ktorého oddelenia priamo v príslušných ambulanciách.
7. Z odborných lekárskych prehliadok sú v zariadení zabezpečované návštevy chirurga, neurológa, psychiatra a kožného lekára.
8. Prijímatelia sociálnej služby by mali vo vlastnom záujme dodržiavať liečebný režim, užívať predpísané lieky, dodržiavať odporúčania lekára,  v prípade potreby absolvovať ďalšie lekárske vyšetrenia a podrobiť sa ošetrovateľským úkonom.
9. Lieky a špeciálny zdravotnícky materiál predpisuje praktický lekár pre dospelých a odborní lekári (geriater, diabetológ, psychiater, neurológ a iní).

1. Lieky rozdeľuje zodpovedný zamestnanec opatrovateľského úseku. Prijímateľovi sociálnej služby podáva lieky službukonajúci zamestnanec opatrovateľského úseku a dohliada na ich požitie.
2. Prijímatelia sociálnej služby, ktorým sa na základe ich súhlasu, resp. odporúčania lekára lieky dávkujú zodpovedným zamestnancom opatrovateľského úseku, majú lieky uložené v ambulancii príslušného oddelenia v liekovkách označených menom.
3. Prijímatelia sociálnej služby, ktorí si lieky dávkujú sami a recepty si sami prevezmú od príslušného lekára, si nákup liekov zabezpečia sami alebo prostredníctvom rodinných príslušníkov. Pre ostatných prijímateľov sociálnej služby v závislosti od stupňa odkázanosti zabezpečovanie liekov, zdravotníckych pomôcok a voľnopredajných liekov vykonáva zodpovedný zamestnanec opatrovateľského úseku na základe súhlasu prijímateľa sociálnej služby, resp. rodinného príslušníka prijímateľa sociálnej služby.
4. Vyrovnanie úhrady za lieky sa realizuje z účtu cudzích prostriedkov so súhlasom prijímateľa sociálnej služby, ktorý má na to na účte vyhradené prostriedky. Vyrovnávanie úhrad sa vykonáva priebežne v mesiaci podľa dodaných pokladničných dokladov z lekární. Ku koncu mesiaca sa prijímateľovi sociálnej služby odovzdá výpis z účtu.
5. Pri podozrení na infekčné ochorenie prijímateľa sociálnej služby sa príjmu opatrenia potrebné na zamedzenie prenosu ochorenia.
6. V zmysle zákona č. 448/2008 Z. z. o sociálnych službách poverený zamestnanec poskytovateľa  sociálnej  služby  (službukonajúci zamestnanec)  má  právo v zariadení  vstúpiť do  obytnej   miestnosti   a   príslušenstva   obytnej   miestnosti   aj bez súhlasu fyzickej  osoby,  ktorej sa v nej poskytuje ubytovanie,  ak vec neznesie odklad a vstup  je   nevyhnutný   na   ochranu   života,   zdravia alebo majetku tejto fyzickej osoby, na  ochranu práv a slobôd iných fyzických osôb alebo ochranu majetku zariadenia.
7. Službukonajúci zamestnanec po ukončení zmeny odovzdáva ústnou aj písomnou formou nasledujúcej zmene všetky zmeny a dôležité informácie týkajúce sa prijímateľov sociálnej služby.
8. Službukonajúci zamestnanec opatrovateľského úseku v nočnej službe prijímateľov, ktorí sa pri prvej kontrole nenachádzali vo svojich izbách a ani neboli v stave odhlásených (opustenie zariadenia, hospitalizácia a pod.) opakovane navštívi.

**Článok 8**

**DODRŽIAVANIE HYGIENICKÝCH ZÁSAD**

1. Prijímateľ sociálnej služby v závislosti od stupňa odkázanosti sa počas svojho pobytu v zariadení stará o svoju hygienu a čistotu, o čistotu šatstva, bielizne, obuvi a poriadok vo svojej izbe (skriňa, nočný stolík a pod.).
2. V závislosti od stupňa odkázanosti sa prijímateľovi sociálnej služby zabezpečuje pomoc pri hygienických úkonoch a úkonoch starostlivosti o izbu, bielizeň, šatstvo a pod. zamestnancami opatrovateľského úseku.
3. Ak prijímateľ sociálnej služby nie je schopný uložiť si svoje osobné veci (šatstvo, obuv a pod.) v skrini a nočnom stolíku sám s ohľadom na stupeň odkázanosti, uloženie zabezpečujú službukonajúci zamestnanci opatrovateľského úseku. Zamestnanci môžu manipulovať s osobnými vecami prijímateľa sociálnej služby len s jeho súhlasom a v jeho prítomnosti, to neplatí v prípade náhlej hospitalizácie alebo v prípade dodržiavania hygienických a bezpečnostných zásad.
4. Osobné šatstvo a znečistenú bielizeň odovzdávajú prijímatelia sociálnej služby do práčovne 1 x do týždňa, v odôvodnených prípadoch aj častejšie. Pranie a žehlenie osobného šatstva a bielizne zabezpečuje personál práčovne priamo v ZpS Komárno.
5. Čisté osobné šatstvo a bielizeň sa vydáva minimálne 1 x týždenne.
6. V prípade, že osobné šatstvo a bielizeň prijímateľa sociálnej služby nie je riadne označené prideleným číslom, personál práčovne nie je povinný oblečenie prevziať do práčovne. Za neoznačenú bielizeň a šatstvo ZpS Komárno nezodpovedá.
7. Výmena posteľnej bielizne sa uskutočňuje podľa potreby, najmenej však raz za 14 dní.

1. Zamestnanci opatrovateľského úseku denne dohliadajú na dodržiavanie osobnej hygieny prijímateľov sociálnych služieb.
2. Prijímatelia sociálnych služieb pravidelne vetrajú svoje izby, dbajú na čistotu a poriadok nielen v izbe, ale v celom zariadení, vrátane externých priestorov.
3. V prípade, že prijímateľ sociálnej služby nedodržiava základné hygienické návyky a tým ohrozuje svoje zdravie ako aj zdravie ostatných (napr. skladovanie zhnitých a plesnivých potravín, nepríjemný zápach zo skrine) je povinný umožniť zamestnancom opatrovateľského úseku za prítomnosti ďalšieho povereného zamestnanca (sociálneho pracovníka alebo iného zamestnanca) vykonať potrebné opatrenia (upratanie, dezinfekciu, vypranie oblečenia a pod.)
4. Prijímatelia sociálnej služby sú povinní umožniť personálu a upratovačkám zariadenia vykonať úkony súvisiace s dodržiavaním hygienických zásad.

**Článok  9**

**POBYT V ZARIADENÍ**

1. Prijímatelia sociálnej služby prispievajú k harmonickému spolunažívaniu.
2. Pri plánovaní činností a denného režimu je prijímateľ sociálnej služby povinný rešpektovať vnútorné predpisy poskytovateľa sociálnej služby, ako aj práva iných prijímateľov sociálnej služby.
3. Odpoludňajší odpočinok zachovávajú prijímatelia sociálnych služieb individuálne.
4. V ZpS Komárno je stanovená doba nočného pokoja od 22.00 hod do 6.00 hodiny.
5. Počas nočného pokoja:

* nesmie byť rušený pokoj prijímateľmi sociálnej služby navzájom (hlučným správaním, sledovaním televízie v spoločných priestoroch a hlasným sledovaním televízie či počúvaním rádia na izbe),
* nesmú byť prijímatelia sociálnej služby rušení s výnimkou podania liekov alebo poskytnutia nutnej opatrovateľskej alebo lekárskej starostlivosti.

1. Za bezpečnosť a ochranu zariadenia v čase nočného odpočinku zodpovedajú službukonajúci zamestnanci zariadenia. O mimoriadne vzniknutej krízovej situácii (havarijný stav, požiar a pod.) sú službukonajúci zamestnanci povinní bezodkladne informovať riaditeľku ZpS Komárno a ich priamych nadriadených.
2. V zariadení zhromažďovať a konzumovať alkoholické nápoje v nadmernej miere nie je povolené.
3. Počas nariadenia karantény RÚVZ je zakázaný vstup návštevám, platí zákaz vychádzok a odporúča sa obmedzenie vzájomných návštev v rámci ZpS Komárno. Počas nariadenej karantény v závislosti od závažnosti ochorenia, resp. epidémie sa skupinové ako aj individuálne aktivity nevykonávajú.
4. Hlavný vchod do budovy sa otvára od pondelka do nedele o 6.00 hodine a uzatvára sa od pondelka do nedele o 18.00 hodine.

**Článok 10**

**NÁVŠTEVY**

1. Návštevy prijímateľov sociálnych služieb odporúčame realizovať od 10.00 hod. do 18.00 hod.
2. V ZpS Komárno je obmedzený čas návštev z dôvodu ochrany prijímateľov sociálnych služieb a ich majetku pred cudzími osobami. V odôvodnených prípadoch sú návštevy povolené aj mimo týchto hodín. V takomto prípade sa k návštevám a prijímateľom sociálnej služby pristupuje individuálne. Priebeh návštevy sa zabezpečí tak, aby nenarušil pohodlie prijímateľa sociálnej služby ako i  pohodlie jeho spolubývajúceho.
3. Návštevy nesmú rušiť pokoj, poriadok, liečebný a stravovací režim zariadenia. Sú povinné rešpektovať súkromie prijímateľov sociálnych služieb a prípadné odporúčania a pokyny službukonajúceho personálu.
4. Návštevy (súkromné aj služobné) zaeviduje službukonajúci vrátnik do knihy návštev, pričom riadne zaznamená čas príchodu a aj čas odchodu návštevy.
5. Prijímateľ sociálnej služby má právo odmietnuť návštevu.
6. V prípade ak návštevník javí známky nadmerného požitia alkoholických nápojov alebo iných omamných látok a ak je predpoklad, že svojím nedôstojným správaním môže ohroziť prijímateľov sociálnej služby a rušiť pokoj zariadenia službukonajúci zamestnanec je povinný prijať vhodné opatrenia. Požiada návštevníka o opustenie zariadenia alebo v prípade potreby privolá pomoc.

**Článok  11**

**VYCHÁDZKY MIMO AREÁL**

1. Prijímatelia sociálnej služby môžu vychádzať a zdržiavať sa mimo areálu ZpS Komárno neobmedzene.
2. Ak je u prijímateľa sociálnej služby zvýšené riziko pádu, zhoršenej orientácie a je ohrozená jeho bezpečnosť vychádzku mimo areál zariadenia zváži službukonajúci zamestnanec opatrovateľského úseku, ktorý danú situáciu konzultuje so svojím nadriadeným. V prípade pochybností o samostatnom zvládnutí pobytu prijímateľa sociálnej služby mimo areálu ZpS Komárno, vedúci opatrovateľského úseku v súčinnosti s rodinným príslušníkom, sociálnym pracovníkom, prípadne s ošetrujúcim lekárom príjmu opatrenie, ktoré bude najmenej obmedzujúce avšak zabráni akémukoľvek ohrozeniu prijímateľa.
3. V záujme svojej bezpečnosti a ochrany zdravia sú prijímatelia sociálnej služby povinní nahlásiť odchod a predpokladaný návrat službukonajúcemu vrátnikovi. Odporúča sa uviesť aj miesto pobytu prijímateľa.
4. Vychádzky prijímateľov sociálnej služby mimo areál je službukonajúci vrátnik povinný riadne zaznamenať v Knihe pobytov mimo zariadenia.
5. Ak prijímateľ sociálnej služby plánuje počas dňa dlhší pobyt mimo areálu ZpS Komárno(napr. celodenný výlet) je vhodné takýto pobyt oznámiť zamestnancovi opatrovateľského úseku, aby mu mohli byť zabezpečené všetky nevyhnutné služby (lieky, stravovanie a pod.).

**Článok 12**

**POBYT MIMO ZARIADENIA**

1. Každý prijímateľ sociálnej služby má právo na prerušenie poskytovania sociálnej služby v zmysle platnej legislatívy. Za prerušenie poskytovania sociálnej služby, kedy prijímateľ sociálnej služby platí len úhradu za ubytovanie sa považuje hospitalizácia, kúpeľná liečba alebo pobyt mimo ZpS Komárno na žiadosť prijímateľa v trvaní najmenej 24 hodín.
2. Prijímateľ sociálnej služby neplatí úhradu za odborné, obslužné a ďalšie činnosti v čase jeho neprítomnosti, okrem úhrady za ubytovanie. V prípade, ak sa prijímateľ sociálnej služby napriek deklarovanej neprítomnosti v zariadení zdržiava, bude mu z úhrady za poskytnutie sociálnej služby odpočítaná len suma za neodobratú stravu.
3. Pre účely vrátenia úhrady za neprítomnosť je potrebné, aby prijímateľ sociálnej služby svoju neprítomnosť oznámil službukonajúcemu zamestnancovi opatrovateľského úseku z dôvodu odhlásenia stravovania  minimálne dva pracovné dni pred plánovanou neprítomnosťou. V prípade neprítomnosti prijímateľa sociálnej služby v ZpS Komárno počas sviatkov, v sobotu, v nedeľu a viac dní je potrebné nahlásenie pobytu mimo ZpS Komárno vždy do stredy do 12,00 hod. pred víkendom.
4. Službukonajúci zamestnanec bezprostredne po tom, čo mu prijímateľ sociálnej služby oznámi svoju neprítomnosť urobí o tom záznam, ktorý bezodkladne odovzdá vedúcemu opatrovateľského úseku. Záznam zamestnanec opatrovateľského úseku vyhotoví aj v prípade, ak zistí, že sa prijímateľ napriek deklarovanej neprítomnosti v ZpS Komárno zdržiava o čom upovedomí svojho vedúceho.
5. Odporúčame, aby prijímateľ sociálnej služby akékoľvek zmeny v dĺžke alebo mieste svojho pobytu mimo zariadenia oznámil včas, aby mohol byť odhlásený zo stravovania a aby mu mohli byť v prípade potreby presunuté termíny vyšetrení v odborných ambulanciách a pod..
6. Ak prijímateľ sociálnej služby neohlási včas dĺžku a miesto pobytu mimo zariadenia, nebude mať garantované odhlásenie zo stravovania, následné vrátenie úhrady v zmysle platných predpisov a ani zabezpečenie služieb podľa predchádzajúceho bodu.
7. V prípade, že službukonajúci zamestnanec opatrovateľského úseku zistí, že prijímateľ sociálnej služby nie je v zariadení prítomný dlhší čas a nie je známe ani miesto jeho pobytu, resp. neexistuje záznam o prerušení jeho pobytu v ZpS Komárno je túto skutočnosť povinný oznámiť ihneď potom, čo sa o tom dozvedel vedúcemu opatrovateľského úseku alebo riaditeľovi ZpS Komárno, ktorí príjmu príslušné opatrenia.
8. Pobyty prijímateľov sociálnych služieb mimo zariadenia, deň, čas odchodu a čas príchodu je službukonajúci vrátnik povinný riadne zaznamenať v Knihe pobytov mimo zariadenia.
9. Pred odchodom zo zariadenia prijímateľ sociálnej služby odovzdá kľúč od izby službukonajúcemu vrátnikovi, ktorý ho uloží do bezpečnostnej kovovej skrinky umiestnenej na vrátnici. Po návrate bude kľúč prijímateľovi sociálnej služby opäť vydaný povereným zamestnancom.
10. Službukonajúci vrátnik po ukončení svojej služby, resp. pracovnej doby o 18,00 hod. nevyzdvihnuté kľúče prijímateľov sociálnej služby,  ktorí ohlásili svoj návrat ešte v daný deň, odovzdá službukonajúcim opatrovateľom na oddelenie, ktorí zabezpečia vstup prijímateľov sociálnej služby do zariadenia a odovzdajú im kľúče.

**Článok 13**

**POŠTOVÉ ZÁSIELKY, ELEKTRONICKÁ KOMUNIKÁCIA, TELEFONOVANIE**

1. Poštové zásielky sú prijímateľom doručované podľa platných pravidiel a noriem:

* obyčajné poštové zásielky, tlač a balíky doručované prostredníctvom Slovenskej pošty sú prevzaté zodpovedným zamestnancom zariadenia na pošte a to každý pracovný deň,
* doporučené zásielky, balíky a peňažné zásielky sú doručované prijímateľovi sociálnej služby doručovateľom Slovenskej pošty alebo inej doručovateľskej spoločnosti.

1. Obyčajné poštové zásielky, dennú tlač a balíky si preberá prijímateľ sociálnej služby na vrátnici zariadenia v čase od 08.30 hod. do 13.30 hodiny. Pre imobilných prijímateľov sociálnej služby preberá takéto zásielky poverený zamestnanec opatrovateľského úseku, ktorý ju doručí priamo na izbu.
2. Zodpovední zamestnanci sú povinní zachovávať listové tajomstvo.
3. Doporučené zásielky, balíky a peňažné zásielky preberá prijímateľ sociálnej služby od doručovateľa sám v priestoroch vrátnice ZpS Komárno. V prípade, že si prijímateľ sociálnej služby nemôže prevziať zásielku na vrátnici zaradenia, sú mu zásielky doručované doručovateľom na izbu za prítomnosti povereného pracovníka ZpS.
4. Za peňažnú hotovosť, ktorú si prijímatelia sociálnych služieb ponechajú na izbe ZpS nezodpovedá.
5. Prijímateľ sociálnej služby môže požiadať zamestnanca ZpS o pomoc pri preberaní a prečítaní zásielky.
6. Prijímateľ sociálnej služby môže komunikovať so svojimi príbuznými, priateľmi a známymi telefonicky alebo elektronicky. ZpS Komárno má k dispozícii pre prijímateľov sociálnej služby počítač v spoločenskej miestnosti. Telefonické hovory je možné realizovať cez telefónnu ústredňu zariadenia.

**Článok 14**

**ZÁSTUPCOVIA PRIJÍMATEĽOV SOCIÁLNEJ SLUŽBY**

1. ZpS Komárno umožňuje prijímateľom sociálnej služby podieľať sa na určovaní životných podmienok v zariadení prostredníctvom zvolených zástupcov – Rada prijímateľov sociálnej služby.
2. Rada prijímateľov sociálnej služby je volená na zhromaždení prijímateľov sociálnej služby nadpolovičnou väčšinou prítomných, na volebné obdobie dvoch rokov. Návrh na zloženie rady predkladá zhromaždeniu riaditeľ ZpS Komárno po prerokovaní s odstupujúcimi členmi rady prijímateľov sociálnej služby. Rada je minimálne päťčlenná.
3. Rada prijímateľov sociálnej služby zasadá spravidla 1 x mesačne. Zasadnutie zvoláva jej predseda a prizýva na ňu zodpovedných zamestnancov podľa charakteru prerokovaných problémov. V prípade potreby rieši naliehavé záležitosti. Rada zo svojho zasadania vyhotovuje zápisnicu, ktorej kópiu predkladá riaditeľovi zariadenia.
4. Činnosť rady sleduje a usmerňuje poverený sociálny pracovník, ktorý podľa potreby poskytuje organizačnú a administratívnu pomoc.
5. Rada prijímateľov sociálnej služby v spolupráci s vedením ZpS Komárno zvoláva zhromaždenie všetkých prijímateľov sociálnej služby minimálne 2 x ročne. Na zhromaždení sú prijímatelia sociálnej služby informovaní o činnosti rady, o plánovaných akciách a podujatiach na nasledujúce obdobie, ako aj o dôležitých legislatívnych zmenách týkajúcich sa prijímateľov sociálnej služby a pod..
6. Rada prijímateľov sociálnej služby plní najmä tieto úlohy:

* predkladá vedeniu zariadenia návrhy, pripomienky, podnety a požiadavky stravovacej komisii na tvorbu jedálneho lístka,
* pôsobí výchovne na prijímateľov sociálnej služby a rieši drobné nezhody medzi nimi,
* spolupracuje s vedením zariadenia pri zabezpečovaní kultúrnej a záujmovej činnosti, voľnočasových aktivít,
* podáva iné návrhy a podnety na skvalitnenie života prijímateľov sociálnych služieb.

**Článok 15**

**PRIPOMIENKY A SŤAŽNOSTI**

1. Pripomienky a sťažnosti prijímateľov sociálnej služby, opatrovníkov či príbuzných na kvalitu, spôsob poskytovania sociálnych služieb alebo na prístup zamestnancov zariadenia môžu byť prednesené riaditeľovi zariadenia, vedúcim zamestnancom opatrovateľského úseku, sociálnym pracovníkom alebo zriaďovateľovi. Môžu byť podávané písomne alebo ústne. O ústnom podaní žiadosti sa vyhotoví zápis v zmysle platných právnych predpisov internej smernice ZpS Komárno č. 1/2015.
2. Sťažnosti je možné podávať aj anonymne – vložením písomnej sťažnosti do schránky návrhov a sťažností, ktorá je k dispozícii na mieste prístupnom všetkým prijímateľom sociálnej služby a ich rodinným príslušníkom.
3. Drobné pripomienky a sťažnosti rieši zodpovední pracovníci jednotlivých úsekov. Ak ide o závažnejší nedostatok je riaditeľ ZpS Komárno povinný riešiť sťažnosť v zmysle platných právnych predpisov.
4. Riaditeľ ZpS Komárno kontroluje riešenie sťažností a pripomienok prijímateľov sociálnych služieb a pravidelne ich vyhodnocuje na poradách.

**Článok 16**

**ZODPOVEDNOSŤ ZA ŠKODY**

1. Prijímateľ sociálnej služby zodpovedá za škodu, ktorú spôsobil (úmyselne, z nedbanlivosti, pod vplyvom alkoholu) na majetku zariadenia, majetku inej organizácie, na majetku alebo zdraví iného prijímateľa sociálnej služby, zamestnancov a iných osôb.
2. Ak spôsobí škodu viac prijímateľov sociálnej služby, zodpovedajú za ňu podľa svojej účasti.
3. O miere zavinenia a náhrade škody rozhodne komisia zostavená riaditeľom ZpS Komárno.
4. Ak má prijímateľ sociálnej služby ZpS Komárno vedomosť o škode, ktorá vznikla alebo mohla vzniknúť zariadeniu pričinením prijímateľa sociálnej služby alebo návštevníka ZpS Komárno, oznámi túto skutočnosť riaditeľovi, vedúcim zamestnancom, sociálnym pracovníkom, prípadne iným službukonajúcim zamestnancom, ktorí bezprostredne po oznámení príjmu potrebné opatrenia.
5. Zamestnanci zaobchádzajú s osobnými vecami prijímateľa sociálnej služby šetrne a zodpovedne, zabezpečujú ich evidenciu, snažia sa predchádzať stratám a krádežiam a rešpektujú individuálne potreby prijímateľa sociálnej služby.
6. Prijímateľ sociálnej služby má právo na náhradu škody spôsobenej poskytovateľom pri poskytovaní sociálnej služby alebo v priamej súvislosti s ňou.

**Článok 17**

**PORUŠOVANIE DOMÁCEHO PORIADKU**

* 1. Za závažné porušovanie predpisov a domáceho poriadku sa považujú najmä:
* škody spôsobené v dôsledku nadmerného požitia alkoholických nápojov alebo iných omamných látok,
* donáška nepovolených omamných látok (drogy, opiáty),
* fyzické útoky na personál, ostatných prijímateľov sociálnej služby, prípadne návštevníkov,
* akékoľvek neoprávnené a hrubé verbálne napádanie zamestnancov zariadenia alebo prijímateľov sociálnej služby,
* hádky alebo nevhodné správanie k návšteve,
* poškodzovanie majetku zariadenia, majetku iných prijímateľov sociálnej služby, zamestnancov alebo návštevníkov,
* krádeže,
* vyvolávanie verejného pohoršenia (napr. nahota, neprimerané sexuálne správanie v spoločných priestoroch, sexuálne obťažovanie a pod.),
* žobranie s následným vydieraním a vyhrážaním sa prijímateľom sociálnej služby, zamestnancom a návštevníkom zariadenia,
* narúšanie súkromia iného prijímateľa sociálnej služby alebo obmedzovanie iného prijímateľa sociálnej služby,
* neoprávnené poškodzovanie dobrého mena ZpS Komárno a hanlivé vyjadrovanie sa o prijímateľoch sociálnej služby, zamestnancoch a ZpS Komárno.
  1. Pri nadmernom požívaní alkoholických nápojov resp. omamných látok, keď sa prijímateľ sociálnej služby správa výtržnícky, ohrozuje ostatných prijímateľov sociálnej služby, návštevníkov alebo zamestnancov ZpS Komárno, môžu byť použité prostriedky obmedzenia na čas nevyhnutný na odstránenie priameho ohrozenia ak je priamo ohrozený život alebo zdravie prijímateľa sociálnej služby alebo iných fyzických osôb.

**Článok 18**

**UKONČENIE POSKYTOVANIA SOCIÁLNEJ SLUŽBY**

1. Pobyt v ZpS Komárno môže byť ukončený:
   1. jednostranným vypovedaním zmluvy o poskytovaní sociálnej služby zo strany prijímateľa – bez udania dôvodu – výpovedná lehota nemôže byť dlhšia ako 30 dní,
   2. jednostranným vypovedaním zmluvy o poskytovaní sociálnej služby zo strany poskytovateľa, ak prijímateľ sociálnej služby:

* hrubo porušuje povinnosti vyplývajúce zo zmluvy – porušuje dobré mravy narúšajúce občianske spolužitie,
* nezaplatí dohodnutú úhradu za sociálnu službu viac ako 3 mesiace,
* neuzatvorí dodatok k zmluve o poskytovaní sociálnej služby, ak sa zmenia podmienky,
* obec rozhodne o zániku odkázanosti na sociálnu službu.

**Článok 19**

**SPOLOČNÉ USTANOVENIA**

1. Domáci poriadok bol prerokovaný so zástupcami rady prijímateľov sociálnej služby a zodpovednými zamestnancami zariadenia a bude priebežne aktualizovaný v súlade s platnými právnymi predpismi.
2. Riaditeľom poverený zamestnanec sociálneho úseku oboznámi s týmto domácim poriadkom všetkých prijímateľov sociálnej služby a zamestnancov minimálne 1 deň pred nadobudnutím účinnosti.
3. Poverený sociálny pracovník oboznámi s týmto domovým poriadkom každého nastupujúceho prijímateľa sociálnej služby, resp. jeho opatrovníka do 3 pracovných dní od nástupu do zariadenia.
4. Domáci poriadok nadobúda účinnosť dňom 1.11.2017
5. Nadobudnutím účinnosti tohto Domáceho poriadku sa ruší Domový poriadok účinný odo dňa 02.01.2002

V Komárne, dňa 17.10.2017

Mgr. Hedviga Polgárová

riaditeľka

Zariadenie pre seniorov Komárno